Sykepleiere bytter fast jobb mot høyere lønn: – Kjempeutfordring
Flere og flere sykepleiere leier ut seg selv via vikarbyrå – til langt høyere lønn. – Stadig oftere har sykepleiere en kollega som gjør dette. De jobber når de har lyst, tjener mer og har andre betingelser. Det er i ferd med å utfordre den norske arbeidslivsmodellen.  Det sier helseminister Ingvild Kjerkol (Ap). Uttalelsene kommer etter at VG har fortalt om Ann-Mari  Løvhaug(42), Maren  Bjerkan (29) og Karoline Orten(28) som dro fra tunge og dårlig betalte vakter til fordel for å leie ut sin arbeidskraft til mindre kommuner via et vikarbyrå.  En stor del av motivasjonen er at de med dette kan cashe inn en langt høyere lønn.  – Jeg opplever at politikerne tror vi sykepleiere uansett vil aksepterer lav lønn på tross av en stadig mer krevende arbeidshverdag, sa Maren Søgnen Bjerkan til VG.  Helseministeren er ikke fornøyd med utviklingen.  – Jeg tenker at dette først og fremst er en kjempeutfordring. Sykepleiere går på jobb og legger ned en formidabel innsats i møte med pasientene. De forhandler solidarisk om lønn, arbeidstid, turnus og andre arbeidsbetingelser gjennom sine tillitsvalgte.  – Jeg tror svaret må være at vår felles helsetjeneste skal være den foretrukne arbeidsgiveren. Vi må nok søke å tilby større fleksibilitet, og ha et tilbud til dem som ønsker å jobbe mye i perioder. For eksempel med å legge til rette for langvakter og årsturnus.  Hun har nå gitt et oppdrag til sykehusene om å prøve ut nettopp dette.  – Vil ikke sette merkelapper – Så du tenker at grunnen til at folk velger å gjøre dette er fordi arbeidsforholdene ikke er godt nok tilrettelagt?  – Det er vanskelig for meg å si noe kvalifisert om hvorfor de gjør dette. Men jeg ønsker jo at de skal få det de ønsker gjennom å være fagorganisert, sånn at man har kollektive rettigheter.  – Syns du det er usolidarisk at sykepleierne velger å gjøre dette? – Det utfordrer i hvert fall de som går på jobb hver dag og forhandler solidarisk hver dag om sine rettigheter, det gjør det. Men jeg har ikke behov for å dele ut noen merkelapper.  – Er det ikke et uttrykk for at lønnen rett og slett er for lav? – Arbeidsgiver har jo også vist at man er villig til å bruke lønn hvis man klarer å få turnusene til å gå opp. Det er partene sitt ansvar å forhandle lønn.  Betaler dyrt Kommunedirektøren i Senja kommune er tydelig på at kommunen ikke hadde klart å sikre en ansvarlig drift av helsetjenesten uten innleie fra private byråer. Det gjelder langt flere kommuner i landet.  Opp mot to tredeler av det kommuner betaler for en sykepleier, går til byrået som leier dem ut. Resten er lønn til sykepleieren.  – Hvilke tanker gjør du deg om at det finnes bemanningsbyråer som sitter og håver inn på at kommunene mangler folk?  – Dette skulle det vært tatt tak i mye tidligere. Jeg skulle ønske meg at forrige regjering var like opptatt av dette som meg. Men det er ønsketenkning. Bemanningsbyråer er et fordyrende mellomledd som utfordrer evnen vår til å gi gode, trygge helsetjenester.  – Ann-Mari i vår sak foreslår at hun kunne leid inn seg selv til kommunen gjennom et enkeltmannsforetak, for eksempel. Støtter du det? – Jeg representerer Arbeiderpartiet og kjenner verdiene av å organisere arbeidsfolket i Norge. Så det vil jeg selvsagt ikke støtte.  – Kommunene kunne også kanskje tenkt seg en sånn løsning. Når de først er i en situasjon hvor de må betale for innleide sykepleiere, at de ikke bruker sånne mellomledd? – Ja. Men kommunen sitter med et like stort ansvar som meg her. De må være kloke arbeidsgivere og sørge for at det finnes fleksibilitet. Noen kommuner har prøvd ut egen vikarpool. Tjenestene må verdsette den enkelte ansatte, sier hun og legger til:  – Når sykepleiere svarer på undersøkelser om hva som er viktig for dem, så er det viktigste at de får lov til å bruke kompetansen sin.  – Og lønn.  – Lønn er selvsagt viktig for alle. Vi skal alle betale regningene våre.  Vil ha hele, faste stillinger Når kommunene bruker innleide sykepleier fra private byrå, må de stole på at kompetansen og utdanningen til personen de får er i orden. Det finnes per nå ingen måte kommunen kan kontrollere dette.  – Vi har en helsetjeneste for å ivareta pasientene våre sine behov. Det er det aller viktigste. Og vi vet at pasientsikkerheten, den trygger vi best med faste ansatte som vi kjenner kompetansen til og som forholder seg til de faste kollegaene hver dag, sier helseministeren.  – Så kommunene som velger å bruke bemanningsbyråer utfordrer pasientsikkerheten? – Vi vet at trygge ansatte i faste, hele stillinger – det gir best kvalitet.  – Det betyr ikke at innleide vikarer gjør en dårlig jobb. Men det betyr at strategien for oss som er opptatt av gode, trygge helsetjenester må være faste ansatte i hele stillinger. – Skulle du ønske at du kunne forby denne typen innleie? – Det har fått utviklet seg så langt at det ville vært veldig krevende for helsetjenesten. Det er ikke en mulighet. Helse Nord, for eksempel, er rett og slett avhengig av innleie og står for 40 prosent av all innleie i hele spesialisthelsetjenesten. Hvis de går ned på innleie, skrur bemanningsbyråene prisene opp. Det er et avhengighetsforhold vi må ut av.  – Men egentlig skulle du ønske at du kunne forby det, sånn som i byggebransjen? – Det ville vært uansvarlig å forby det sånn som situasjonen er i dag. Men vi må stramme inn, det har sykehusene fått klar beskjed om.
Flere sykepleiere leier seg ut via vikarbyråer og tjener mer enn ved faste stillinger. Helseminister Ingvild Kjerkol (Ap) kaller det en kjempeutfordring og at det «utfordrer norsk arbeidslivsmodell». Kommuner er avhengige av private byråer for ansvarlig drift av helsetjenesten. Økt lønn og mer fleksibilitet kan gjøre helsetjenesten til en mer attraktiv arbeidsgiver. Sykehusene får oppdrag om å teste alternative løsninger, som langvakter og årsturnus.